ከማኑፋክቸሪንግ የኢንዱስትሪ ምርቶች 164 ሚሊየን የአሜሪካን ዶላር በላይ ገቢ ተገኘ
አዲስ አበባ፤ ታህሳስ 22/2006 (ዋኢማ) ባለፉት አምስት ወራት ከማኑፋክቸሪንግ የወጪ ንግድ ዘርፍ 164 ነጥብ 7 ሚሊየን የአሜሪካን ዶላር ገቢ መገኘቱን የኢንዱስትሪ ሚኒስቴር አስታወቀ።በሚኒስቴሩ የኮርፖሬት ኮሙኒኬሽን ዳይሬክተር አቶ መላኩ ታዬ ለዋልታ ኢንፎርሜሽን ማዕከል እንደገለፁት፤ ገቢው የተገኘው ከጨርቃ ጨርቅና አልባሳት፣ ከቆዳና ቆዳ ውጤቶች፣ ከሥጋና ወተት፣ ምግብ፣ መጠጥና ፋርማሲዩቲካልስ፣ ከኬሚካልና የኮንስትራክሽን ግብዓቶችና የከብረታ ብረት ምርቶችን ወደ ተለያዩ የአለም ሀገራት በመላክ ነው። ከተገኘው ገቢ ቆዳና የቆዳ ውጤቶች 55 ሚሊየን 358 ሺ ዶላር በመሆን ቀዳሚውን ስፍራ ሲይዝ፤ 51 ነጥብ 220 ሚሊየን ዶላር ደግሞ የጨርቃጨርቅና አልባሳት ምርት ይገኝበታል ብለዋል።በመቀጠልም ሥጋና ወተት 30 ሚሊየን 121 የአሜሪካን ዶላር፣ ምግብ መጠጥና ፋርማሲዩቲካልስ 25 ሚሊየን 215 ዶላር፣ ኬሚካልና የኮንስትራክሽን ግብዓቶች 2 ሚሊየን 325 ዶላርና ብረታ ብረት 500 ሺ 8 መቶ ዶላር ገቢ ተገኝቷል ሲሉ ገልፀዋል።እንደ አቶ መላኩ ገለፃ በእድገትና ትራንስፎርሜሽን እቅድ ዘመኑ መጨረሻ የዘርፉን የአገር ውስጥ ምርት ዕድገት በማሳደግ በመነሻ ከነበረበት የ10 ነጥብ 2 በመቶ አማካይ ዓመታዊ እድገት ወደ 21 ነጥብ 4 በመቶ ከፍ ለማድረግ ታቅዶ እየተሰራ ነው ብለዋል።ግቡን ለማሳካትም መካከለኛና ከፍተኛ ኢንዱስትሪዎች መካከል በዋነኛነት በጨርቃ ጨርቅና አልባሳት፣ በቆዳና የቆዳ ውጤቶች፣ በአግሮ ፕሮሰሲንግ፣ በኬሚካል፣ ፋርማሲዩቲካልስና በብረታ ብረት ኢንጂነሪንግ ዘርፎች ከፍተኛ ትኩረት ሰጥቶ እየሰራ ነው በማለት መናገራቸውን ዋልታ ኢንፎርሜሽን ማዕከል ዘግቧል።